Решение на Съда (десети състав) от 9 февруари 2023 г. — Комисия/Словакия (Пределно допустими стойности — ПЧ10)
(Дело C‑342/21)(1)
„Неизпълнение на задължения от държава членка — Околна среда — Директива 2008/50/ЕО — Качество на атмосферния въздух — Член 13, параграф 1 и приложение XI — Системно и трайно превишаване на пределно допустимите стойности за микрочастици (ПЧ10) в някои зони на Словакия — Член 23, параграф 1 — Приложение XV — „Възможно най-кратък“ период на превишаване на пределно допустимите стойности — Подходящи мерки“
1.      Иск за установяване на неизпълнение на задължения — Предмет на спора — Определяне по време на досъдебната процедура — Изменение поради промяна в правото на Съюза — Допустимост — Условия
(член 258 ДФЕС; член 13 от Директива 2008/50 на Европейския парламент и на Съвета и приложение XI към нея; член 5 от Директива 1999/30 на Съвета и приложение III към нея)
(вж. т. 50)
2.      Иск за установяване на неизпълнение на задължения — Предмет на спора — Определяне по време на досъдебната процедура — Отчитане на факти, настъпили след приемането на мотивираното становище — Условия — Факти от същото естество и съставляващи същото поведение като първоначално посочените
(член 258 ДФЕС)
(вж. т. 51)
3.      Околна среда — Атмосферно замърсяване — Качество на атмосферния въздух — Директива 2008/50 — Пределно допустими стойности за опазване на човешкото здраве — Системно и постоянно превишаване — Неизпълнение на задължения
(член 13, параграф 1 от Директива 2008/50 на Европейския парламент и на Съвета и приложение XI към нея)
(вж. т. 53—58 и 60; т. 1 от диспозитива)
4.      Иск за установяване на неизпълнение на задължения — Обективен характер — Причина за неизпълнението на задължения — Липса на последици
(член 258 ДФЕС)
(вж. т. 64—68)
5.      Иск за установяване на неизпълнение на задължения — Предмет на спора — Определяне по време на досъдебната процедура — Уточняване на първоначалните оплаквания в исковата молба — Допустимост
(член 258 ДФЕС)
(вж. т. 105)
6.      Околна среда — Атмосферно замърсяване — Качество на атмосферния въздух — Директива 2008/50 — Пределно допустими стойности за опазване на човешкото здраве — Частици ПЧ10 — Надвишаване — Последици — Задължение на държавата членка да изготви коригиращ план за действие — Срок — Неприемане на подходящи и ефикасни мерки, които да гарантират възможно най-кратък период на превишаване — Неизпълнение на задължения
(член 13, параграф 1, член 22 и член 23, параграф 1, втора алинея от Директива 2008/50 на Европейския парламент и на Съвета и приложения XI и XV към нея)
(вж. т. 110—117, 120—128 и 135—137; т. 1 от диспозитива)
7.      Иск за установяване на неизпълнение на задължения — Доказване на неизпълнението — Доказателствена тежест върху Комисията — Представяне на доказателства, сочещи неизпълнението на задължения — Презумпции — Недопустимост
(член 258 ДФЕС)
(вж. т. 118)
Диспозитив
1)
Словашката република не е изпълнила:
–        задълженията си по член 13, параграф 1 от Директива 2008/50/ЕО на Европейския парламент и на Съвета от 21 май 2008 година относно качеството на атмосферния въздух и за по-чист въздух за Европа във връзка с приложение XI към нея поради систематичното и постоянно превишаване на дневната пределно допустима стойност, приложима за фините прахови частици (ПЧ10) от 2005 г. до 2019 г. включително, с изключение на 2016 г., в зона SKBB01, Банскобистришки край, и с изключение на 2009 г., 2015 г. и 2016 г., в агломерация SKKO01.1, Кошице, и
–        в тази зона и в тази агломерация, както и в зона SKKO02, Кошицки край, задълженията си по член 23, параграф 1, втора алинея от тази директива във връзка с приложение XV към нея, като в плановете си за качество на въздуха не е предвидила подходящи мерки, така че периодът на превишаване на тази пределно допустима стойност да бъде възможно най-кратък.
2)
Осъжда Словашката република да заплати съдебните разноски.
1 ОВ C 278, 12.7.2021 г.